"14,67 euron neliövuokrassa on 'tasausta' 9,27 euroa" – espoolaismies teki pysäyttävän laskelman

Asumisoikeusasukkaat joutuvat pääkaupunkiseudulla maksamaan vastikkeissaan jopa yli tuhat euroa kuukaudessa "tasausta".

Seppo Korkman

Asumisoikeusasunnoissa asuvat joutuvat pääkaupunkiseudulla maksamaan "tasauksena" jopa yli tuhat euroa vastiketta yli oman kotinsa kulujen joka kuukausi, hämmästelee Asokotien omistamassa kiinteistössä Rauduntiellä Espoossa asuva Jukka Kilpi.

Hätkähdyttävän arvionsa hän perustaa Asokotien viime vuodelta antamiin todellisiin lukuihin perustuviin vastikelaskelmiin.

–Ne osoittavat esimerkiksi minun kohdalla sitä, että maksoin 14,67 euron neliövuokrassa vastikkeen "tasausta" 9,27 euroa neliöltä, Kilpi laskee.

Kilpi ja hänen aiemmin johtamansa Suomen asumisoikeusasukkaat ry sai pitkän taistelun ja valitusten jälkeen Asokodit julkistamaan talojen todellisiin menoihin perustuvat vastikelaskelmansa.

Tasauksella katetaan periaatteessa Asokotien eri kohteiden tappioita muualla Suomessa.

–Käytännössä me Espoossa ja muissa kasvukeskuksissa asuvat maksamme vuosittain miljoonia euroja ylimääräistä tyhjinä seisovien asumisoikeusasuntojen kunnossapidosta muualla Suomessa.

Kilven mukaan "tasausraha" jää myös makaamaan asuntojen omistajayhtiön tilille odottamaan tuloutuksia omistajilleen.

Asokodit siirtyi vuonna 2014 Asuntosäätiön omistukseen. Sen osakkaina ovat muun muassa SAK, Väestöliitto ja Vuokralaisten keskusliitto.

–Tuntuu hämmästyttävältä, että vuokralaisten oma etujärjestö on mukana keräämässä ylimääräisiä tasauksia asumisoikeusasukkailtaan, Kilpi kritisoi.

Asokotien lisäksi asumisoikeusasuntoja omistavat Suomessa muun muassa TA-Asunnot ja Avainasunnot. Myös Helsingin kaupungilla on omia asumisoikeusasuntoja.

Eri yhtiöiden välillä asuntojen vastikkeissa on suuria eroja.

–Tasausta keräävät kaikki yhtiöt, mutta Asokodit tuntuu olevan tällä hetkellä neliövastikkeissa mitattuna ahnein, Kilpi hymähtää.

Vastike-eroista hän kertoo esimerkin Helsingistä:

Helsingin Jätkäsaaressa on kaupungin omistama, kolme vuotta vanha asumisoikeustalo jonka neliövastike on 10,50 euroa.

Muutaman sadan metrin päässä Ruoholahden puolella on Asokotien omistama 1990-luvulla rakennettu vastaavan kokoinen talo. Sen neliövastike on 15 euroa.

Pelkästään Espoossa on noin 5500 asumisoikeusasuntoa, joita tasaukset koskevat.

– Koko Suomessa näitä käsittämättömiä tasauksia maksavia on 20–30000 taloutta, suurin osa pääkaupunkiseudulla.

Kilpi toivookin valmisteilla olevaan asumisoikeuslain uudistukseen eurokattoa sallittuihin tasausmaksuihin.

–Myös asukkaiden edustus asumisoikeusasuntoja hallitsevissa yhtiöissä pitäisi varmistaa nykyistä paremmin.

Kilpi pelkää myös, että vanhemmat, velattomat asumisoikeusasunnot halutaan kiskurivastikkeilla tyhjentää asukkaista ja sen myötä muuttaa ne vuokra- tai omistusasunnoiksi.

–Näinkö Etelä-Suomen asuntopulaa helpotetaan, Kilpi kysyy.

Asiasta kertoi ensimmäisenä Länsiväylä.

Yli 40000 asuntoa Asuntosäätiön omistamalla Asokodeilla on noin 16 000 asumisoikeusasuntoa. TA-Asumisoikeus Oy:llä asuntoja on 11000 ja Avain asumisoikeus Oy:llä 6000.' Asumisoikeusasunnon saa hallintaansa maksamalla aluksi 15 prosenttia asunnon hankinta-arvosta. Sen jälkeen asukas maksaa asuntoa ja sen ylläpitokustannuksia vastikkeessa.